සුධා චන්ද්‍රන්

**සුධා චන්ද්‍රන්** (උපත 27 සැප්තැම්බර් 1965) යනුවෙන් හැඳින්වෙන්නේ ඉන්දියානු චිත්‍රපට සහ රූපවාහිනී නිළියකි. ඇය ප්‍රවීණ භරතනාට්‍යම් නර්තන ශිල්පිණියක ද වේ. 1981 ජූනි මස සිය දෙමාපියන් සමග මදුරාසියේ සිට පැමිණෙමින් සිටිය දී තමිල් නාඩුවේ තිරුචිරපල්ලි අසල දී සිදුවූ මාර්ග අනතුරක් හේතුවෙන් ආසාදනය වීමෙන් පසු ඇගේ පාදයක් ඉවත් කිරීමට සිදු විය. කෙසේනමුත්, නර්තනය අත්නොහළ ඇය දිගටම නර්තනයේ නියැළුණු අතර, පසුව ප්‍රවීණ භරතනාට්‍යම් ගුරුවරියක බවට පත්වීමට ඇයට හැකි විය. මීට අමතරව චන්ද්‍රන් ඇය විසින් නිරූපණය කළ *කාහින් කිසී රෝස්*හි රමෝලා සිකන්ද් චරිතය, *නාගින්*හි යාමිනී චරිතය, *දෙයිවම් තාණ්ඩ වීඩු*හි චිත්‍රදේවී චරිතය සහ *හම් පාන්ච්*හි (දෙවන කථාවාරයේ) ආනන්ද්ගේ බිරියගේ චරිත හේතුවෙන් ජනප්‍රිය වූවා ය. මින් *දෙයිවම් තාණ්ඩ වීඩු* යනු *සාත් නිභානා සාතියා* හින්දි කතාමාලාවේ දෙමළ ප්‍රතිනිර්මාණයයි.

## මුල්කාලීන සහ පෞද්ගලික දිවිය 
චන්ද්‍රන් උපත ලැබූයේ මුම්බායිහි දෙමළ පවුලකට දාව ය. ඇය වරක් Nettv4uහි සම්මුඛ සාක්ච්ඡාවක දී පැවසූයේ, ඇය කුඩා කල ඉපිද හැදී වැඩුණේ මුම්බායිහි නමුත්, ඇගේ ස්වදේශික ප්‍රදේශය වන්නේ තමිල් නාඩු දිස්ත්‍රික්කයේ තිරුචිරපල්ලිහි වායලූර් බවයි. ඇගේ මුත්තණුමිත්තණියන් කේරළයේ පාලක්කඩ් ප්‍රදේශය වෙත සංක්‍රමණය වූ සිව්වැනි පරම්පරාව විය. ඇගේ පියා USIS හි සේවය කළ අතර, ඔහු හිටපු නළුවකු ද විය. චන්ද්‍රන් ඇගේ B.A. උපාධිය මුම්බායිහි මිථිබායි කොලීජියෙන් ලබාගත් අතර, අනතුරුව ඇය ආර්ථික විද්‍යා M.A. උපාධියක් ලබාගැනීමට ද සමත් වූවා ය.

1981 මැයි මස, තමිල් නාඩුවේ සංචාරයක නිරතවෙමින් සිටිය දී චන්ද්‍රන් අනතුරට ලක්වූ අතර, ඇගේ පාදවලට හානි සිදු විය. ඇයගේ තුවාල සඳහා මූලික වෛද්‍ය ප්‍රතිකාර ප්‍රාදේශීය රෝහලකින් ලබාගත් අතර, පසුව මදුරාසියේ විජයා රෝහල වෙත ඇතුළත් කෙරිණි. ඇගේ දකුණු පාදයේ ආසාදනයක් හටගෙන ඇති බව වෛද්‍යවරුන් විසින් ආනරවණය කර ගැනීමත් සමග ඇගේ පාදය කපා දැමීමට අවශ්‍ය විය. චන්ද්‍රන් පවසා ඇත්තේ මෙම කාල‍ය ඇගේ දිවියේ දුෂ්කරම කාලසීමාව වූ බවයි. කෙසේනමුත්, ඇය කෘත්‍රිම ***ජායිපුර් පාදය***ක් සම්බන්ධ කොටගෙන සිය ආබාධිතතාව ජයගත්තා ය. වසර දෙකක නිහැඬයාවකින් පසු, ඇය යළි නර්තනයට පිවිසි අතර යුරෝපය, කැනඩාව සහ මැද පෙරදිග යන රටවල ඇය සිය නර්තන ප්‍රසංග පවත්වන ලදී. ඇගේ චරිතාපදානය වයස අවුරුදු 8-11 අතර පාසල් ළමුන්ගේ විෂය මාලාවට ද ඇතුළත් කොට ඇත.

1994දී චන්ද්‍රන් සහාය අධ්‍යක්ෂකවරයකු වූ රවි දන්ග් සමග විවාහ වූවා ය. බෙයාරලිහි, ඉන්වර්ටිස් විශ්වවිද්‍යාලය විසින් ඇයට ගෞරව ආචාර්ය පදවියක් පිරිනමන ලදී.

## වෘත්තිය 
චන්ද්‍රන් සිය රංගන වෘත්තිය ඇරඹූයේ *මයුරි* නැමැති තෙලිඟු චිත්‍රපටය ඔස්සේ ය. මෙම චිත්‍රපටය ඇගේම දිවිය අලලා නිර්මාණය වූවකි. පසුව මෙම චිත්‍රපටය දෙමළ සහ මලයාලම් භාෂාවලට හඬකවන ලදී. මෙම චිත්‍රපටය හින්දි බසින් *නාචේ මායුරි* යන නාමයෙන් ප්‍රතිනිර්මාණය වූ අතර, චන්ද්‍රන් විසින් එහි ඇගේ චරිතය යළි නිරූපණය කරන ලදී. එහි ඇය සමග ශේඛර් සුමන්, අරුණා ඉරානි සහ දීනා පතක් යන අය ප්‍රධාන චරිත නිරූපණය කළහ. *මයුරි* චිත්‍රපටයේ රංගනය වෙනුවෙන් 1986දී ඇයට ජාතික චිත්‍රපට උළෙලේ දී ජූරියේ විශේෂ සම්මානය හිමි විය.

රූපවාහිනී තිරයේ චන්ද්‍රන්ගේ සුවිශේෂී වැඩසටහන් ලෙස *කාහින් කිසී රෝස්* සහ *කේ ස්ට්‍රීට් පාලි හිල්* හැඳින්විය හැක. 2007දී ඇය *ජලක් දිඛ්ලා ජා 2* නැමැති රියැලිටි නර්තන වැඩසටහනේ තරගකාරිණියක ලෙස සහභාගී වූවා ය. 2015 රූපවාහිනී කතාමාලාවක් වූ *නාගින්* තුළ යාමිනීගේ චරිතය ද නිරූපණය කළේ ඇය විසිනි.

## රූපවාහිනිය 
## චිත්‍රපට නාමාවලිය 
## සම්මාන 
* 1986: ජාතික චිත්‍රපට සම්මාන – විශේෂ ජූරියේ සම්මානය: *මයුරි* වෙනුවෙන්
* 2004: ස්ටාර් පරිවාර්
* 2005: ඍණාත්මක චරිතයක හොඳම නිළිය සඳහා වන ඉන්දියානු රූපවාහිනී ඇකඩමි සම්මානය: *තුම්හාරි දිශා* වෙනුවෙන්
* 2013: ඒෂියානෙට් රූපවාහිනී සම්මාන 2013 හොඳම චරිතාංග නිළිය: ආර්ද්‍රම් වෙනුවෙන්
* 2014: හොඳම සහාය නිළිය සඳහා වන විජේ රූපවාහිනී සම්මානය: *දෙයිවම් තන්ද වීඩු* වෙනුවෙන්
* 2015: හොඳම නැන්දණිය සඳහා වන විජේ රූපවාහිනී සම්මානය: *දෙයිවම් තන්ද වීඩු* වෙනුවෙන්
* 2016: *නාගින්*හි ජවයෙන් යුත් රංගන ප්‍රතිභාව උදෙසා කලර්ස් රන් පත් සම්මානය

## මේවාත් බලන්න
*ඉන්දියානු රූපවාහිනී නිළියන් ලැයිස්තුව

## ආශ්‍රේයයන් 
ප්‍රවර්ගය:මලයාලම් සිනමාවේ නිළියෝ
ප්‍රවර්ගය:ඉන්දියානු රූපවාහිනී නිළියෝ

ප්‍රවර්ගය:ඉන්දියානු සෝප් ඔපෙරා නිළියෝ

ප්‍රවර්ගය:දෙමළ සිනමාවේ නිළියෝ